SKRIFTLIG FORESPØRGSEL P-1839/02

af Herbert Bösch (PSE) til Kommissionen

(24. juni 2002)

Om: Afslutning af regnskaberne for De Europæiske Fællesskabers budget for 2001

I henhold til artikel 20 i gennemførelsesbestemmelserne til visse bestemmelser i finansforordningen opstiller Kommissionens regnskabsfører forvaltningsregnskabet og balancen for det forløbne regnskabsår. Regnskabsføreren garanterer for tallenes rigtighed og pålidelighed og hæfter for eventuelle tab.

Forvaltningsregnskabet for regnskabsåret 2001 blev forelagt for Rådet og Europa-Parlamentet den 30. april 2002.

Af en skrivelse fra Kommissionen til Parlamentet (Factual responses to allegations and claims made by Mrs Andreasen in her letter to MEPs on 24 May 2002 and elsewhere) fremgår det, at forvaltningsregnskabet for regnskabet 2001 ikke var blevet underskrevet af den regnskabsfører, der var tiltrådt den 1. januar 2002, da den overdragelse mellem hende og hendes forgænger, der er fastsat i artikel 18 i gennemførelsesbestemmelserne, endnu ikke havde fundet sted, og hun desuden åbenbart betvivlede regnskabsafslutningens pålidelighed.

Også hendes forgænger havde først underskrevet forvaltningsregnskabet den 17. maj 2002, altså efter at det allerede var blevet vedtaget af Kommissionen.

Kan Kommissionen oplyse, under hvis ansvar forvaltningsregnskabet blev opstillet og forelagt for Kommissionen til vedtagelse?

Kan Kommissionen oplyse, hvornår og af hvem forvaltningsregnskabet i henhold til artikel 18 i gennemførelsesbestemmelserne blev forelagt Kommissionens finansinspektør til kontrol, og hvad resultatet af denne kontrol var?

Svar afgivet på Kommissionens vegne af Michaele Schreyer

(12. august 2002)

1. I henhold til artikel 20 i Kommissionens forordning om gennemførelsesbestemmelserne til visse bestemmelser i finansforordningen samler Kommissionens regnskabsførere alle nødvendige oplysninger og opstiller Fællesskabernes forvaltningsregnskab og balance, således at Kommissionen kan vedtage dem og sende dem til Parlamentet, Rådet og Revisionsretten senest den 1. maj.

I henhold til denne bestemmelse blev regnskaberne for 2001 udarbejdet af de kompetente tjenestegrene i Generaldirektoratet for Budget og under den tjenstgørende regnskabsførers ansvar den 31. december forelagt generaldirektøren for Generaldirektoratet for Budget og derefter budgetkommissæren, som den 30. april vedtog dem i Kommissionens navn i henhold til den uddelegering, resten af kommissærkollegiet har givet.

2. Det andet spørgsmål drejer sig om, hvornår og af hvem forvaltningsregnskabet blev overdraget Kommissionens finansinspektør til kontrol.

Det er nemlig i artikel 18 i forordningen om gennemførelsesbestemmelserne til visse bestemmelser i finansforordningen fastsat, at regnskaberne skal forelægges finansinspektøren.

I henhold til denne procedure udfærdiger finansinspektøren en udtalelse, men ikke en godkendelse. Kun den tyske version af artikel 18 taler om en godkendelse (Zwecks Erteilung der Sichtvermerks), hvilket ikke er nævnt i de andre sprogversioner.

På grund af den tid, som medgår til regnskabsafslutningen, blev regnskaberne for budgetåret 2001 ikke af regnskabsføreren forelagt finansinspektøren, før de blev vedtaget.